"4. DITLHANGWA TSA TIRISANO TSE DI TELELE 4.1 MAKWALO A BOTSALANO 4.1.1 Mefuta ya makwalo a botsalano Dintlha tsa tlhokomelo Makwalo a botsalano a ka kwalelwa, gareng ga tse dingwe, go: • leboga • utlwela botlhoko • eleletsa masego • akgola Fa o kwala lekwalo la botsalano, tlhokomela dintlha tse di latelang: • Ela tlhoko gore matseno ke karolo ya ditumediso, o se tsene ka gangwe fela mo setlhogong se o kopiwang go kwala ka ga sona. • Ka boripana bolela se o se lebogelang le go romela ditebogo. • Feleletsa ka go tiisa botsala le go neela nopolo ya tebogo. 4.1.1.1 Sekao sa lekwalo la ditebogo 493 Ntlatseng Street Mangaung 8301 17 Phatwe 2019 Rre le Mme Modisaotsile Ke ka boitumelo jo bogolo go romela ditebogo ka tshegetso e lo nnileng le yona mo go rona ka nako ya kutlobotlhoko ya loso le phitlho ya Nkoko wa rona Mosela. Re ne re le mo maibing re sa itse gore re tshware kae re tlogele kae. Re lebogetse dithulaganyetso tsa setlhabo le lekase, ka jaana re ne re se na kwa re ka lebang teng. Ka e bile re sa dule mo gae, go fitlhela lo phuthile nkoko e bile lo adimane ka dilwana tsa go dira, go re fokoleditse matshwenyego a go tla re rwele dilwana go ya Phitshane. Fa e le dithapelo tsona re leboga go menagane le gore lo ntse lo tlhokometse gore ba kereke ba tlisetsa nkoko dithapelo, fa a ne a sa le mo botshelong. Lo tota lo le baagisane ba nnete, e le ruri lo tshegeditse serodumo sa matlo go ša a mabapi. A Morena wa kagiso yotlhe a lo segofatse. Ba lona BoorraSedikwe 8 KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO | SETSWANA"